
			Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. 

			Du skal være tro

			Du skal være tro

			Men ikke mot noe menneske

			som i gold grådighet

			henger ved dine hender.

			Ikke mot noe ideal

			som svulmer i store bokstaver

			uten å røre ved ditt hjerte.

			Ikke mot noe bud

			som gjør deg til en utlending

			i ditt eget legeme.

			Ikke mot noen drøm

			du ikke selv har drømt …

			Når var du tro?

			Var du tro

			når du knelte i skyggen

			av andres avgudsbilder?

			Var du tro

			når du ikke bedro

			den du ikke elsket?

			Var du tro

			når din feighet forkledde seg

			og kalte seg samvittighet?

			Nei.

			Men når det som rørte ved deg

			gav tone.

			Når din egen puls

			gav rytme til handling.

			Når du var ett med det

			som sitret i deg

			Da var du tro!

			André Bjerke







			Forord

			PROBLEMET MED VIKTIGE TING er at de tar tid. Ikke kan du skru dem av og på som du vil heller. De krever jevnlig innsats og er ikke fremmede for å komme i konflikt med hverandre. Mens søvn og mosjon er avgjørende for å overleve, konkurrerer familie og livskall om tiden. Brenner sistnevnte nok, kan det være bortimot altoppslukende. 

			Slik har det i alle fall vært for meg.

			Med ektefelle og barn i huset kan det være krevende å finne plass til andre prosjekter. Særlig om du har ambisjoner om å lykkes. For å bli skikkelig god til noe skal du visstnok være nødt til å ofre 10 000 timer på det, noe som tilsvarer 8 timer med læring, trening og repetisjoner hver eneste dag. I over tre år. 

			Ikke til å undres over at de fleste som begynner å spille piano, eller prøver å lære seg et nytt språk, ganske snart kaster inn håndkleet fordi de møter motstand, enten de kjeder seg eller mangler utholdenhet. Skal du virkelig lykkes i noe, må du altså ville det med hele deg. 

			Å skrive denne boken er et godt eksempel. 

			For meg er dette et såpass verdifullt og verdig prosjekt at jeg har bestemt meg for å fullføre det, koste hva det koste vil. Men det tar mye tid, noe som betyr at jeg for en periode må prioritere bort mye annet i livet. Til nå har jeg brukt både sommerferier, høstferier, juleferier og vinterferier, samt en god del av weekendene mine, på å få den ferdig. Selv om arbeidet er lystbetont og spennende, har det også gått på bekostning av skiturer og samvær med barn og venner. Slik har det i og for seg vært med de fleste av mine prosjekter opp gjennom. De har alle vært viktige på veien mot et rikt liv. Og de har alle kostet tid, strev og forsakelser, noe blant annet en skilsmisse kan attestere. Det gjelder å finne den riktige balansen, en balanse jeg stadig etterstreber. 

			For meg er hemmeligheten bak et godt liv først og fremst å tørre å være tro mot meg selv. Klarer jeg det, om jeg slipper å gå på akkord med egne verdier og overbevisninger, er min erfaring at jeg opplever mer indre ro. Det forbauser meg at vi mennesker gang på gang foretrekker å følge saueflokken fremfor å stake ut vår egen vei. Se bare på likes-tyranniet TikTok, Instagram og resten av de sosiale mediene bidrar til: Snakk om å gi fra seg kontrollen over vurderingen av ens eget liv. 

			Ved livets slutt angrer man ikke på det man har gjort, kun på det man ikke har gjort, sies det. For min del stemmer det tålelig bra. Det er ikke mye jeg angrer på. Selv om jeg har falt for kvinner jeg ikke burde falt for, mistet førerkortet flere ganger og tapt en haug av penger, er alt dette først og fremst opphav til nyttige erfaringer, ikke til anger. Noen ganger lurer jeg likevel på om denne pragmatiske innstillingen har tatt brodden av ambisjonene mine. At jeg på en del områder i livet har vært litt som Peer Gynt, som av Knappestøperen blir fortalt at han har levd et vassent liv: ikke godt nok til å komme til himmelen, ikke dårlig nok til å komme til helvete. At jeg rett og slett har hatt en uinteressant reise og kun er egnet til omstøpning. Slik tenker kun en privilegert mann, tenker kanskje du, en mann som kan ta seg tid til å filosofere, og som har oppnådd mer enn de fleste. 

			Jeg er for så vidt enig i det. 

			Mens Peer til slutt reddes av kjærligheten, er min redning takknemlighet. Selv om mye kunne blitt gjort bedre og annerledes, er livet fortsatt til å klype seg i armen av. Min hemmelighet bunner muligens i det også. At kommoden hjemme i gangen har en skuff – i tillegg til skuffen med alle silkeskjerfene mine – med en uendelig samling av briller med rødt glass, som får alt til å se rosenrødt ut. Kanskje det til og med finnes en tredje skuff i den kommoden, en skuff jeg har stappet alle bekymringene mine i, og som nesten alltid er låst. I skrivende stund har for eksempel Trump satt i gang en handelskrig ved å øke tollsatsene kraftig over hele verden. Vi lever generelt i en urolig tid, som har mange likhetstrekk med tiden mellom første og andre verdenskrig. Om vi skulle være så uheldige at disse urolighetene endte i væpnet konflikt og krigshandlinger på norsk jord, ville det selvfølgelig være en dårlig idé å drive med eiendom, ettersom eiendommer kan både bombes og konfiskeres, og dermed sette sånne som meg sjakkmatt. 

			Likevel lar jeg meg ikke bekymre nevneverdig.

			Jeg mener at altfor mange bruker for mye tid på å klage over tingenes tilstand. Slikt hjelper ikke det grann. Bekymringene vil alltid være der. I mitt hode innebærer det at det alltid også finnes løsninger. I business, kjærlighet og i livet generelt: Det finnes alltid en måte.

			Antagelig er det denne tankegangen som gjør at jeg tør påstå at jeg aldri har gjort en dårlig deal. Det vil si, Folketeateret burde jeg kanskje ikke ha kjøpt i sin tid, det var for dyrt. Vi betalte om ikke annet veldig mye mer enn nestemann, og tapte flere lass med penger i starten. Likevel ble det en ok deal til slutt. Jeg kunne kommet med flere lignende eksempler. Prosjekter som med tiden har landet støtt til tross for et mediokert utgangspunkt. Istedenfor å dvele ved det jeg har gjort, har jeg gjort noe med det. Tatt de grepene som trengs når det har røynet på. Fulgt magefølelsen. Vært i ett med det som sitrer i meg, for å bruke André Bjerkes innledende ord. 

			Jeg er fortsatt takknemlig. 

			Jeg er fortsatt tro.

			La meg få vise deg hvordan jeg har fått det til.

			Christian Ringnes

			Bygdøy, 31. august 2025







			DEL 1







			Å tenke utenfor boksen

			«ER DU IKKE OVERKVALIFISERT for denne jobben?» sa vise­formann og høyesterettsadvokat Jon R. Gundersen mens han lente seg tilbake og boret øynene inn i meg. Året var 1984. Jeg satt og ble grillet under det andre intervjuet til jobben som administrerende direktør i det vesle nystartede eiendomsselskapet Eiendomsspar. Det første intervjuet hadde gått over all forventning og var med styreformannen Ove Fløtaker, toppsjefen i Sparebanken Oslo Akershus, selskapets største eier. Det vil si, Fløtaker ville egentlig ha tak i en stø, eldre bransjemann og prøvde under hele intervjuet iherdig å pense meg inn på en konsulentstilling i Sparebanken. Siden jeg allerede jobbet i verdens beste konsulentfirma, McKinsey, var det uinteressant for meg. Jeg ville skape verdier for egen maskin. Bli sjef, helst med eierandel. Ikke bare det, jeg måtte få ansette en teknisk direktør også, sa jeg, for bygging hadde jeg ikke greie på, og dette var tross alt et eiendomsselskap. Det var for øvrig headhunterlegenden Bjørn Graff som brakte meg til intervjuet med Fløtaker. Graff hadde et enormt nettverk. Og som partner i rådgivingsselskapet Aukner & Neuman sto han for mange viktige ansettelser i norsk næringsliv på denne tiden. Han kjente også min far som en dyktig forretningsmann og håpet vel at eplet ikke hadde falt så langt fra stammen. Uansett må jeg ha fremstått som langt mer selvsikker og veltalende enn hva jeg følte meg i møte med Fløtaker, for jeg ble bedt om å komme tilbake for et andreintervju med Jon R. Gundersen en uke senere. I mellomtiden prøvde jeg å forberede meg så godt jeg kunne, i motsetning til hva jeg hadde gjort til det første intervjuet. 

			Jeg leste den ene Harvard-casen om eiendom etter den andre. Pløyet meg gjennom det jeg fant av relevant informasjon i McKinseys databaser og bet meg fast i følgende: 

			Real estate is a business for street smart practitioners, often with a building or trading background. Educated people normally do not succeed well in this practically oriented deal making environment. 

			Med en bachelor fra Lausanne og en master fra Harvard, så godt som blottet for praktisk erfaring, var jeg med andre ord det motsatte av hva denne bransjen trengte. Noe jeg naturligvis ikke sa noen ting om da intervjuet med Jon R. Gundersen var i gang.

			«Nei, jeg føler meg ikke overkvalifisert», sa jeg. «Tvert imot tror jeg at jeg er ganske velkvalifisert.» 

			Så forklarte jeg at min internasjonale bakgrunn kunne være nyttig som inspirasjon i norsk eiendomsvirksomhet. At tiden i McKinsey hadde gitt meg stor forståelse innen shipping, som i likhet med eiendomsbransjen var en kapitaltung og syklisk bransje. Det var likevel tørsten etter å skape verdier i praktisk, operativ virksomhet som appellerte mest, fortalte jeg, både ved å foredle Eiendomsspars syv eksisterende eiendommer og ved å bidra til utbyggingen av Aker Brygge, som Eiendomsspar nylig hadde fått et tilbud av Aker om å delta i med 50 prosent.

			«Du har også gitt inntrykk av at du gjerne vil ha eierandeler», sa Gundersen. «Er det et krav?» 

			Jeg hadde selvfølgelig veldig lyst på det. Men det var noe i stemmen hans som bar bud om at dette kunne være en show­stopper. Så jeg svarte at det var rett og rimelig at de fikk se om jeg dugde i praksis først, og foreslo å få inn i ansettelsesavtalen at eierandel var noe som skulle vurderes om to år.

			Disse svarene, samt at Eiendomsspar var et lite selskap med mye gjeld og en litt komplisert eierstruktur, som dessuten nettopp hadde feilet med ansettelsen av en eldre bransjemann, gjorde at Gundersen var villig til å ta sjansen. 

			Jobben var min. 







			Ferdigheter, flaks og far  

			DET SIES AT VANEN er menneskets annen natur. At vi mennesker generelt ikke er glad i å endre oss. Dersom vi likevel må, er vi utrolig tilpasningsdyktige. Ellers formes vi stort sett av handlingene vi gjentar. Slik har det vært for meg også. Det som startet som impulser fra mine foreldre, kanskje særlig fra min far, har sakte, men sikkert blitt til den jeg er. Sagt på en annen måte befinner jeg meg i en slags arvet tvangstrøye, et plagg eiendomsselskapet Eiendomsspar er en stor del av, og som for meg er mer som et eventyr enn en jobb. Den største delen av mitt yrkesaktive liv har jeg jobbet her. Ikke bare har jeg hatt gleden av å se bedriften vokse fra en verdi på 40 millioner til et tosifret milliardbeløp, jeg har tatt del i, og gjennomført, en rekke synlige og viktige prosjekter i Oslo, blant andre Ekebergrestauranten, Folketeateret, Christiania Torv, Grand Hotel, Holmenkollen Park Hotel, Ibsenmuseet, høyskolen Kristiania i Urtegata samt en rekke fontener og skulpturer. 

			Bortsett fra gener og egen innsats kan jeg takke blant annet rentefall og dyktige kolleger for selskapets vellykkethet. Eiendomsspar har nemlig hatt en aksjonæravkastning på vanvittige 16 prosent per år i over 40 år, noe som betyr at 1 krone som ble investert i 1984, har blitt til 378 kroner i dag. Jeg har jobbet hardt og mye for at vi skulle komme hit, noe jeg ikke klarer å slutte med. De gangene jeg prøver å trappe ned, føler jeg meg ganske enkelt ikke vel. Jeg spør meg stadig om hva eller hvem som har skylden, eller kan ta æren, for det, og kommer alltid tilbake til det samme svaret: far.

			Selv om han døde for mange år siden, søker jeg fortsatt etter hans usynlige bifall. På den måten lever jeg fortsatt i hans bilde. 

